แฮ็กเกอร์ป่วนแบงก์ กสิกร-กรุงไทยโดนล้วงข้อมูลลูกค้า
2 แบงก์ใหญ่ แจ้ง ธปท.โดนแฮ็กเกอร์เจาะระบบทำข้อมูล ลูกค้าหลุด แต่ไม่พบความเสียหาย สั่งเยียวยาด่วน
1 ส.ค. 2561

2 แบงก์ใหญ่ แจ้ง ธปท.โดนแฮ็กเกอร์เจาะระบบทำข้อมูล ลูกค้าหลุด แต่ไม่พบความเสียหาย สั่งเยียวยาด่วน
นายรณดล นุ่มนนท์ ผู้ช่วยผู้ว่าการ สายกำกับสถาบันการเงิน ธนาคารแห่งประเทศไทย (ธปท.) เปิดเผยว่า ธนาคารกสิกรไทย และธนาคารกรุงไทย ได้รายงานมายัง ธปท.เมื่อปลายสัปดาห์ที่ผ่านมาว่า มีข้อมูลที่ไม่เกี่ยวกับธุรกรรมการเงินของลูกค้าบางส่วนหลุดไปยังภายนอก โดยกรณีของธนาคารกสิกรไทยเป็นข้อมูลลูกค้านิติบุคคลที่เป็นข้อมูลสาธารณะซึ่งหาได้ทั่วไป ส่วนของธนาคารกรุงไทยส่วนใหญ่เป็นข้อมูลคำขอสินเชื่อของลูกค้ารายย่อยและนิติบุคคลบางส่วน ซึ่งพบว่าไม่มีลูกค้าได้รับความเสียหาย
"ทั้งสองธนาคารเร่งตรวจสอบระบบงานทั้งหมดที่เกี่ยวข้อง รวมทั้งจัดให้มี ผู้เชี่ยวชาญเฉพาะด้านมาประเมินทุกระบบงาน เพื่อให้มั่นใจการป้องกันครอบคลุมทุกระบบและฐานข้อมูลทั้งหมด ซึ่ง ธปท.กำชับให้ยกระดับมาตรการป้องกันภัยทางไซเบอร์ให้เข้มงวดยิ่งขึ้น แจ้งลูกค้าที่เป็นเจ้าของข้อมูลได้รับทราบ ธปท.ยังได้กำชับให้ธนาคารทั้งสองแห่งดูแลและเตรียมมาตรการเยียวยาลูกค้าหากเกิดความเสียหาย รวมทั้งได้แจ้งสถาบันการเงินทุกแห่งปิดช่องโหว่และเพิ่มความระมัดระวังเป็นพิเศษด้วย" นายรณดล กล่าว
นายพิพิธ เอนกนิธิ กรรมการผู้จัดการ ธนาคารกสิกรไทย กล่าวว่า ธนาคารพบร่องรอยของแฮ็กเกอร์เจาะข้อมูลรายชื่อลูกค้าองค์กรที่ใช้เว็บให้บริการหนังสือค้ำประกัน เมื่อธนาคารทราบเรื่องได้ดำเนินการปิดเว็บเพื่อปิดช่องโหว่ทันที และได้ทำการตรวจสอบพบว่ามีข้อมูลเบื้องต้นของลูกค้า 3,000 รายหลุดไป ซึ่งได้เพิ่มระดับการเฝ้าระวังและป้องกันจนแน่ใจว่าข้อมูลไม่รั่วไหลอีก จึงได้เปิดให้บริการตามปกติ หลังปิดปรับปรุง 1 ชั่วโมง
สำหรับข้อมูลที่หลุดจะมีชื่อบริษัท ที่อยู่ เบอร์โทรศัพท์ อีเมล ยังไม่ได้เข้าถึงข้อมูลส่วนลึก  ปัจจุบันยังไม่มีลูกค้าได้รับความเสียหายทางการเงิน ซึ่งธนาคารจะเริ่มแจ้งลูกค้าถึงสิ่งที่เกิดขึ้นและชี้แจงทำความเข้าใจ และเตือนให้ระมัดระวังการใช้บริการไม่ให้เกิดความตื่นตระหนก
ด้าน นายผยง ศรีวณิช กรรมการ ผู้จัดการใหญ่ ธนาคารกรุงไทย กล่าวว่า ข้อมูลเบื้องต้นของลูกค้าที่หลุดไปส่วนใหญ่เป็นข้อมูลคำขอสินเชื่อพื้นฐานลูกค้ารายย่อยที่สมัครสินเชื่อผ่านช่องทางออนไลน์ รวมทั้งสิ้น 1.2 แสนราย เป็นนิติบุคคลประมาณ 3,000 ราย ขณะนี้ยังไม่พบความเสียหายทางการเงินใดๆ ในบัญชีของลูกค้า ธนาคารจะติดต่อกับลูกค้ากลุ่มดังกล่าวโดยตรง เพื่อแจ้งให้ทราบถึงเหตุการณ์ที่เกิดขึ้น พร้อมทั้งให้คำแนะนำในการป้องกันความเสี่ยง
นายปรีดี ดาวฉาย ประธานสมาคมธนาคารไทย กล่าวว่า ขณะนี้ธนาคารพาณิชย์ทุกแห่งได้ตรวจสอบและปรับปรุงระบบเพื่อป้องกัน และจะร่วมมือกันยกระดับความปลอดภัยทางไซเบอร์ตามนโยบายของ ธปท. เพื่อให้ลูกค้ามั่นใจว่าระบบของธนาคารต่างๆ มีความมั่นคงปลอดภัย รวมทั้งจะมีการให้ความรู้แก่ลูกค้าและประชาชนในการดูแลรักษาข้อมูลและการใช้อุปกรณ์ดิจิทัลด้วย
ภาพประกอบข่าว